CELEX: 32007D0513
Language: hu
Date: 2007-07-10 00:00:00
Title: 2007/513/Euratom: A Tanács határozata ( 2007. július 10. ) az Európai Atomenergia-közösségnek a nukleáris anyagok és a nukleáris létesítmények fizikai védelméről szóló módosított egyezményhez történő csatlakozása jóváhagyásáról -  Az Európai Atomenergia-közösség nyilatkozata a CPPNM 18. cikkének (4) bekezdése és 17. cikkének (3) bekezdése alapján

21.7.2007   
            
            
               HU
            
            
               Az Európai Unió Hivatalos Lapja
            
            
               L 190/12
            
         
      A TANÁCS HATÁROZATA
   
   (2007. július 10.)
   az Európai Atomenergia-közösségnek a nukleáris anyagok és a nukleáris létesítmények fizikai védelméről szóló módosított egyezményhez történő csatlakozása jóváhagyásáról
   (2007/513/Euratom)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,
   tekintettel a Bizottság javaslatára,
   mivel:
   
               (1)
            
            
               Az Európai Atomenergia-közösséget létrehozó szerződés (az Euratom-Szerződés) 2. cikkének e) pontja előírja, hogy az Európai Atomenergia-közösség („a Közösség”) megfelelő felügyelet révén köteles biztosítani, hogy a nukleáris anyagokat kizárólag az előírt célokra használják fel.
            
         
               (2)
            
            
               A nukleáris anyagok fizikai védelméről szóló egyezményt („CPPNM”) 1979-ban fogadták el, és 1987-ben lépett hatályba. 2006. június 27-ig az egyezményben 118 állam és a Közösség vesz részt félként. Valamennyi tagállam részes fele az egyezménynek.
            
         
               (3)
            
            
               A CPPNM 20. cikkével összhangban a Nemzetközi Atomenergiaügynökség („NAÜ”) égisze alatt 2005. július 4-ével kezdődően módosító konferenciát tartottak. A Bizottság a Közösség nevében 2005. július 8-án aláírta a CPPNM módosítását tartalmazó záróokmányt.
            
         
               (4)
            
            
               Az Európai Közösségek Bírósága („a Bíróság”) (1) egy korábbi határozata értelmében a tagállamok részvétele az egyezményben csak azzal a feltétellel összeegyeztethető az Euratom-Szerződés rendelkezéseivel, ha a Közösség mint olyan saját hatáskörében és joghatósága tekintetében, az államokkal megegyező módon lehet részes fele az egyezménynek, továbbá az egyezményben vállalt egyes kötelezettségek csak úgy teljesíthetők a Közösség vonatkozásában, ha mind a tárgyalás és az elfogadás, mind pedig a vállalt kötelezettségek teljesítése során a Közösség és a tagállamok szorosan együttműködnek egymással.
            
         
               (5)
            
            
               A Bíróság megerősítette, hogy az Euratom-Szerződés 2. cikkének e) pontja azt a feladatot ruházza a Közösségre, hogy megfelelő felügyelettel biztosítsa, hogy a nukleáris anyagokat kizárólag az előírt célokra használják fel, anélkül, hogy megkülönböztetné az ilyen felhasználások természetét és azokat a körülményeket, amelyek mellett ezek létrejöhetnek, és végül, hogy maga a „biztosítékok” kifejezés – amelyet a Szerződés a VII. fejezet rendelkezéseinek jellemzésére használ – szélesebb alkalmazási körrel rendelkezik, mint a nukleáris anyagok felhasználója által bejelentett rendeltetésre vonatkozó eltérő rendeltetés egyszerű behelyettesítése. Következésképpen, a Bíróság véleménye szerint az a fizikai védelemre vonatkozó intézkedéseket is magában foglal (2). A Bíróság 1/78. sz. határozatában azt is kimondta, hogy a büntetőeljárások kezdeményezésével és a kiadatással kapcsolatos rendelkezések a tagállamok joghatósága alá tartozó kérdésekhez kapcsolódnak (3).
            
         
               (6)
            
            
               Az egyezmény részes felévé váló Közösségnek – a CPPNM 18. cikke (4) bekezdésének értelmében – nyilatkoznia kell a letéteményes felé arról, hogy az egyezmény mely cikkei nem alkalmazandók rá. Az említett nyilatkozat csatolták e határozathoz.
            
         
               (7)
            
            
               A CPPNM 7. cikke valamennyi részes fél számára előírja egyes bűncselekményeknek az azok súlyosságát figyelembe vevő, megfelelő szankciókkal való büntetendőségét. Egyetértés áll fenn arra nézve, hogy ez a rendelkezés a felekre hagyja az elfogadandó szankciók jellegének, típusának és mértékének megválasztását. Nem írja elő különösen azt sem, hogy a részes felek a benne leírt magatartásokat büntetőjogi szankciókkal sújtsák. Következésképpen a 7. cikk legalább bizonyos mértékben alkalmazandó a Közösségre.
            
         
               (8)
            
            
               Ezért jóvá kell hagyni a Közösségnek a módosított CPPNM-hez történő csatlakozását,
            
         A KÖVETKEZŐKÉPPEN HATÁROZOTT:
   Egyetlen cikk
   A Tanács jóváhagyja az Európai Atomenergia-közösségnek a 2005. július 8-án aláírt záróokmánnyal módosított, a nukleáris anyagok és a nukleáris létesítmények fizikai védelméről szóló egyezményhez történő csatlakozását.
   A módosított egyezmény szövegeit és a Közösségnek az egyezmény 18. cikkének (4) bekezdése és 17. cikkének (3) bekezdése alapján tett nyilatkozatát csatolták e határozathoz.
   
      Kelt Brüsszelben, 2007. július 10-én.
      
         
            a Tanács részéről
         
         
            az elnök
         
         F. TEIXEIRA DOS SANTOS
         
      
   
   
      (1)  1978. november 14-i, 1/78. sz. határozat, EBHT 1978., 2151. o., különösen a határozat rendelkező részének 1. pontja és a 34. pont.
   
      (2)  21. pont.
   
      (3)  31. pont.
   
      Az Európai Atomenergia-közösség nyilatkozata a CPPNM 18. cikkének (4) bekezdése és 17. cikkének (3) bekezdése alapján
      Az Európai Atomenergia-közösségnek jelenleg a következő államok a tagjai: a Belga Királyság, a Bolgár Köztársaság, a Cseh Köztársaság, a Dán Királyság, a Németországi Szövetségi Köztársaság, az Észt Köztársaság, Írország, a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Luxemburgi Nagyhercegség, a Magyar Köztársaság, a Máltai Köztársaság, a Holland Királyság, az Osztrák Köztársaság, a Lengyel Köztársaság, a Portugál Köztársaság, Románia, a Szlovén Köztársaság, a Szlovák Köztársaság, a Finn Köztársaság, a Svéd Királyság és Nagy-Britannia és Észak-Írország Egyesült Királysága.
      A Közösség kijelenti, hogy rá nézve nem alkalmazandó a nukleáris anyagok és a nukleáris létesítmények fizikai védelméről szóló egyezmény 8–13. cikke, valamint a 14. cikk (2) és (3) bekezdése.
      A CPPNM 17. cikke (3) bekezdésével összhangban a Közösség azt is kijelenti, hogy mivel a Nemzetközi Bíróság előtt folyó ügyekben csak államok lehetnek felek, a Közösséget kizárólag a 17. cikk (2) bekezdésében foglalt választottbírósági eljárás kötelezi.